
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2024. (IV. 25.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2024. április 18.

Horinka László 

polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta az alábbi döntések végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	36/2024.
	2024.03.27.
	Hirdetmény közzététele a 2024. évi óvodai beiratkozásról
	2024.03.31.
	Végrehajtva


II. Tájékoztató az előző ülés óta történt fontosabb eseményekről
Április 2-án megkezdődtek a garanciális munkák a tápiósülyi Kisboldogasszony-templom környékén. A kivitelező az út- és parkolóépítés hibáit javítja ki egyes helyeken.
Április 5-én a 35. Tavaszi Emlékhadjárat keretében hagyományőrző betyárok, huszárok, gyalogok, tüzérek érkeztek a településre Tápióbicskéről, majd innen Isaszegre vonultak tovább. Évek óta tradíció, hogy a lovasok útba ejtik városunkat is, és tartanak egy rövid bemutatót az óvodásoknak, iskolásoknak és egyéb érdeklődőknek viseletükről, fegyvereikről és a lovaikról.
Április 9-én Dabason egy energetikai fórumon vettünk részt alpolgármester úrral, ahol képet kaphattunk az ország energetikai helyzetéről és jövőképéről.
Április 12-én a Barátság Nyugdíjas Klub rendezvényére kaptam meghívást, ahol köszöntöttük Korponai Lászlónét, valamint búcsúztattuk mint a Klub leköszönő vezetőjét.
Április 17-én a Tavaszi Pedagógiai Napok keretében a Sülysápi Csicsergő Óvoda székhelyóvodájában betekintést nyerhettem az intézmény mindennapjaiba, főként a zenei tehetséggondozási tevékenységükbe. Nagyon értékes munkát végeznek ezeken a területeken.
A mai napon, azaz április 18-án aláírtuk a közbeszerzésen nyertes EUROVILL Kft. vezetőjével a sülysápi közvilágítás korszerűsítéséről szóló szerződést, így napokon belül megkezdődhet városunk eddigi legjelentősebb energiamegtakarítási beruházása.

Játszótereinken elkészültek az új, öntöttgumi ütéscsillapító felületek. Mindegyik eltérő színben pompázik, jól sikerültek. 
Az elmúlt időszakban árokburkolási munkák zajlottak az Erkel Ferenc és a Vasút utcában.

Új közkifolyót létesítettünk a Petőfi utca és a Besnyői dűlő sarkán, ezzel valamelyest segítve a zártkerti ingatlantulajdonosok életét. A kivitelezés a földmunkával, szerelvényezéssel, élőre kötéssel, közkifolyóval bruttó 1,7 millió Ft-ba kerül. 

Folyamatosan zajlik az ivóvízhálózat egyes elemeinek fejlesztése, amelyről nemrégiben döntöttünk. A TRV Zrt. kivitelezésében, Sülysáp Város Önkormányzata finanszírozásával valósul meg több lépésben egy olyan fejlesztési csomag, amely a csőtörések, és a csőtörések esetén a szolgáltatásból kizárt területek nagyságának csökkentését célozza meg. Az egyenletesebb nyomásviszonyok megteremtése érdekében frekvenciaváltókat és automata légtelenítőket, valamint „okos” tűzcsapokat is telepítenek.
Sülysáp, 2024. április 18.

Horinka László

polgármester

